MILL บวก 5% หลัง”สิทธิชัย ลีสวัสดิ์ตระกูล”ทำเทนเดอร์ฯหุ้นละ 1.8 บ.สูงกว่าราคาตลาด
MILL บวก 5% หลัง"สิทธิชัย ลีสวัสดิ์ตระกูล"ทำเทนเดอร์ฯหุ้นละ 1.8 บ.สูงกว่าราคาตลาด
24 ก.พ. 2560

บริษัท มิลล์คอน สตีล จำกัด (มหาชน) หรือ MILL ณ เวลา 14.32 น. อยู่ที่ระดับ 1.73 บาท บวก 0.09 บาท หรือ 5.49% ด้วยมูลค่าซื้อขาย 49.21 ล้านบาท
บริษัทแจ้งได้รับหนังสือแจ้งความประสงค์ที่จะทำคำเสนอซื้อหุ้นบางส่วน (Voluntary Partial Tender Offer) จากนายสิทธิชัย ลีสวัสดิ์ตระกูล ได้แก่ หุ้นสามัญและหุ้นบุริมสิทธิที่มีจำนวนรวมไม่เกิน 1.22 พันล้านหุ้น คิดเป็นไม่เกิน 29.99% ของหุ้นสามัญและหุ้นบุริมสิทธิที่จำหน่ายแล้วทั้งหมด ในราคาเสนอซื้อหุ้นสามัญที่ 1.80 บาท/หุ้น และราคาเสนอซื้อหุ้นบุริมสิทธิที่ 1.80 บาท/หุ้น โดยจะใช้วิธีการจัดสรรตามสัดส่วนของหุ้นสามัญและหุ้นบุริมสิทธิมีผู้แสดงเจตนาขาย (Pro-rata Basis)
ทั้งนี้ การทำคำเสนอซื้อดังกล่าวอยู่ภายใต้เงื่อนไขว่า จะได้รับการยกเว้นไม่ต้องทำคำเสนอซื้อหุ้นทั้งหมดของบริษัท จากสำนักงานคณะกรรมการกำกับหลักทรัพย์และตลาดหลักทรัพย์ (สำนักงานก.ล.ต.)
หากนายสิทธิชัย สามารถทำคำเสนอซื้อได้ครบตามจำนวน จะทำให้สัดส่วนการถือหุ้นเพิ่มเป็น 49% จากเดิมที่ 19.01% ซึ่งการลงทุนครั้งนี้เพื่อเป็นการลงทุนในระยะยาว ให้ได้รับผลตอบแทนจากการลงทุน  ขณะที่นายสิทธิชัย ไม่มีแผนจะเปลี่ยนแปลงวัตถุประสงค์ในการประกอบธุรกิจ นโยบายการดำเนินธุรกิจ และแผนประกอบธุรกิจของบริษัทแต่อย่างใด รวมถึงไม่ส่งตัวแทนเข้าร่วมเป็นคณะกรรมการบริษัท และไม่มีความประสงค์จะเปลี่ยนแปลงนโยบายการจ่ายปันผลของบริษัท 